钦定古今图书集成/明伦汇编/氏族典/第169卷 > 《廖用贤尚友录》 > 颜师古
## 钦定古今图书集成/明伦汇编/氏族典/第169卷 > 《廖用贤尚友录》 > 颜师古

按《唐书颜师古传》：“师古，字籀，其先琅邪临沂人。祖之
推，居关中，为京兆万年人。师古少博览，精话训学，善
属文。仁寿中，李纲荐之，授安养尉，以干治闻。时薛道
衡为襄州总管，与之推旧，佳其才，每作文章，令指摘
疵短。俄失职，归长安，不得调，窭甚，资教授为生。高祖
入关，谒见长春宫，授朝散大夫，拜炖煌公府文学，累”
迁中书舍人，专典机密。师古性敏给，明练治体，方军
国务多，诏令一出其手，册奏之工，当时未有及者。太
宗即位，拜中书侍郎，封琅邪县男。以母丧解。服除，还
官。岁馀，坐公事免。帝尝叹《五经》去圣远，传习浸讹，诏
师古于秘书省考定，多所厘正。寻加通直郎、散骑常
侍，俄拜秘书少监，专刊正事。古篇奇字，世所惑者，讨
析申熟，必畅本源。然多引后生与雠校，抑素流，先贵
势，虽商贾富室子亦窜选中。由是素议薄之，斥为郴
州刺史，未行。帝惜其才，复留为故官。师古性简峭，意
望甚高。及是频被谴，仕益不进，罔然丧沮，乃阖门谢
宾客，巾褐裙帔，放情萧散，为林墟之适。撰《五礼》成，进
爵为子。迁秘书监、弘文馆学士。十九年，从征辽，道病
卒，年六十五，谥曰戴。其所注《汉书、急就章》大显于时。
永徽三年，子扬廷为符玺郎，表上师古所撰《匡谬正
俗》八篇。